b'\n_START_ARTICLE_\nOskar Kallas\n_START_PARAGRAPH_\nOskar Philipp Kallas (25. lokakuuta 1868 Kaarma, Viro \xe2\x80\x93 26. tammikuuta 1946 Tukholma, Ruotsi) oli virolainen diplomaatti, sek\xc3\xa4 kielen- ja kansanrunouden tutkija. Kallaksen puoliso vuodesta 1900 alkaen oli suomalainen kirjailija Aino Kallas._NEWLINE_Oskar Kallaksen vanhemmat olivat lukkari Mihkel Kallas ja Wilhelmine Allas. Nuorena Kallas auttoi Jakob Hurtia kokoamaan virolaisesta runouden kokoelman. Kallas opiskeli vuosina 1887\xe2\x80\x931892 Tarton yliopistossa klassillista filologiaa ja 1892\xe2\x80\x931893 Helsingin yliopistossa suomalais-ugrilaisia kieli\xc3\xa4, ja vuonna 1901 h\xc3\xa4n v\xc3\xa4itteli filosofian tohtoriksi. Tartossa opiskellessaan h\xc3\xa4n oli aktiivinen virolaisissa nationalistisissa j\xc3\xa4rjest\xc3\xb6iss\xc3\xa4 ja oli muun muassa tulevan Viron valtiop\xc3\xa4\xc3\xa4miehen Jaan T\xc3\xb5nissonin yst\xc3\xa4v\xc3\xa4. He perustivat my\xc3\xb6hemmin yhdess\xc3\xa4 Postimees-sanomalehden. Kallas oli Pietarin yliopiston dosenttina 1901\xe2\x80\x931903. H\xc3\xa4n toimi vuodesta 1903 Postimees-lehden toimittajana ja Tarton lukion opettajana. Kallasista tuli 1906 juuri perustetun Tarton tytt\xc3\xb6koulun rehtori. H\xc3\xa4n oli vuonna 1909 mukana perustamassa Viron kansallismuseota. Kansatieteellisesti Kallas on tunnettu erityisesti lutsien ja leivujen tutkimuksesta. Viron itsen\xc3\xa4istytty\xc3\xa4 h\xc3\xa4n toimi Viron l\xc3\xa4hettil\xc3\xa4\xc3\xa4n\xc3\xa4 Suomessa 1918\xe2\x80\x931922 ja Britanniassa 1922\xe2\x80\x931934 ja j\xc3\xa4i teht\xc3\xa4v\xc3\xa4st\xc3\xa4 el\xc3\xa4kkeelle vuonna 1934. Neuvostoliiton miehitetty\xc3\xa4 Viron Kallas l\xc3\xa4hti perheineen pakoon Ruotsiin, jossa h\xc3\xa4n kuoli 26. tammikuuta 1946. H\xc3\xa4nen tuhkansa on haudattu Helsinkiin._NEWLINE_Kallakset rakensivat Tarttoon (Raja 31a) huvilan, jossa he asuivat 1914\xe2\x80\x931918. Rakennus on yh\xc3\xa4 olemassa, huonokuntoisena. Rakennus on tyylilt\xc3\xa4\xc3\xa4n uusklassinen, ja sen suunnitteli suomalainen arkkitehti Walter Thom\xc3\xa9. Sen omistaa rakennusyhti\xc3\xb6 Nordecon.'